РЕПУБЛИКА СРБИЈА

НАРОДНА СКУПШТИНА

01 Број 06-2/531-21

10. децембар 2021. године

Б е о г р а д

**З А П И С Н И К**

**ТРИНАЕСТЕ СЕДНИЦЕ ДРУГОГ РЕДОВНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У 2021. ГОДИНИ,**

**ОДРЖАНЕ 10. ДЕЦЕМБРА 2021. ГОДИНЕ**

Седница је почела у 10 часова и 20 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствујe 75 народних посланика, а применом електронског система за гласање утврђено је да је у сали присутно 149 народних посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

Према евиденцији Службе Народне скупштине, седници нису присуствовали, а нису обавестили о спречености, народни посланици: Загорка Алексић, проф. др Марко Атлагић, Душан Бајатовић, Арђенд Бајрами, Милош Банђур, Надије Бећири, др Марко Богдановић, Јелисавета Вељковић, Младен Грујић, Милан Ђурица, Владан Заграђанин, мр Јадранка Јовановић, Шаип Камбери, Рајко Капелан, Драгомир Карић, Горан Ковачевић, Јован Колунџија, Маријана Крајновић, Никола Лазић, Сања Лакић, Јанко Лангура, Софија Максимовић, Весна Марковић, Рајка Матовић, Наташа Михаиловић-Вацић, Оливера Недељковић, Слађана Николић, проф. др Александра Павловић Марковић, Јован Палалић, др Балинт Пастор, Мира Петровић, Милена Поповић, Мисала Праменковић, Никола Радосављевић, Катарина Ракић, Живота Старчевић, Смиља Тишма, Бојан Торбица, Акош Ујхељи, проф. др Јахја Фехратовић, Ацо Петровић, Љиљана Кузмановић-Вујаковић, Марина Мирковић, Мина Китановић, Никола Кожовић, Розалија Екрес, Даниел Ђивановић, Јелена Стевановић, Јелена Катић, Момчило Вуксановић и др Амела Лукач Зоранић.

Председник је, сагласно члану 86. став 2. и члану 87. став 2. Пословника Народне скупштине, обавестио да је седница сазвана у року краћем од рока утврђеног у члану 86. став 1. Пословника и изузетно за петак, дакле мимо дана утврђених у члану 87. став 1. Пословника, због потребе да Народна скупштина што пре размотри Предлог закона из предложеног дневног реда.

Затим је Народна скупштина прешла на утврђивање дневног реда.

Изјашњавајући се о предлозима за стављање на дневни ред седнице аката по хитном поступку, Народна скупштина је прихватила предлог Владе да се, по хитном поступку, стави на дневни ред - Предлог закона о изменама Закона о референдуму и народној иницијативи, који је поднела Народној скупштини 8. децембра 2021. године (од 162 присутна народна посланика, 159 је гласало за, а три нису гласала).

Народна скупштина није прихватила предлог 10 народних посланика да се, по хитном поступку, стави на дневни ред - Предлог резолуције о усташком геноциду над Србима, Јеврејима и Ромима у Независној Држави Хрватској (1941-1945), који су поднели Народној скупштини 7. децембра 2021. године (од 169 присутних народних посланика, 21 је гласао за, а 148 није гласало).

Народна скупштина је, већином гласова (од 169 присутних народних посланика, 167 је гласало за, а два нису гласала), утврдила дневни ред Тринаесте седнице Другог редовног заседања Народне скупштине Републике Србије у 2021. години, у целини.

**Тако утврђени дневни ред је следећи:**

**1. Предлог закона о изменама Закона о референдуму и народној иницијативи,** који је поднела Влада (број 011-2267/21 од 8. децембра 2021. године).

Председник је, сагласно члану 90. став 1. Пословника Народне скупштине, обавестио да су позвани да седници присуствују Марија Обрадовић, министар државне управе и локалне самоуправе, Маја Мачужић Пузић, државни секретар у Министарству државне управе и локалне самоуправе и Милан Чуљковић из Министарства државне управе и локалне самоуправе.

Затим је Народна скупштина прешла на рад по утврђеном дневном реду седнице, односно на начелни претрес о **1. тачки дневног реда** - **ПРЕДЛОГУ ЗАКОНА О ИЗМЕНАМА ЗАКОНА О РЕФЕРЕНДУМУ И НАРОДНОЈ ИНИЦИЈАТИВИ**.

Председник је, сагласно члану 157. став 1. Пословника, отворио начелни претрес о Предлогу закона.

У начелном претресу о Предлогу закона, учествовали су народни посланици Владан Глишић и др Александар Мартиновић, председник Посланичке групе „Александар Вучић - за нашу децу“, после чијег излагања је председник закључио начелни претрес о Предлогу закона.

Председник је, сагласно члану 87. став 5. Пословника, одредио петак, 10. децембар 2021. године, са почетком у 13,00 часова, као Дан за гласање о тачки дневног реда Тринаесте седнице Другог редовног заседања Народне скупштине Републике Србије у 2021. години.

После паузе, у 13,00 часова, применом електронског система за гласање утврђено је да су у сали присутна 182 народна посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда - ПРЕДЛОГ ЗАКОНА О ИЗМЕНАМА ЗАКОНА О РЕФЕРЕНДУМУ И НАРОДНОЈ ИНИЦИЈАТИВИ**

Народна скупштина је, већином гласова свих народних посланика (од 193 присутна народна посланика, 193 су гласала за), прихватила Предлог закона, у начелу.

Народна скупштина је посебно одлучила да постоје нарочито оправдани разлози за ступање закона на снагу у року краћем од осам дана од дана његовог објављивања (од 193 присутна народна посланика, 193 су гласала за).

Народна скупштина је, већином гласова свих народних посланика (од 193 присутна народна посланика, 193 су гласала за), усвојила Предлог закона о изменама Закона о референдуму и народној иницијативи, у целини.

Пошто је Народна скупштина обавила разматрање и одлучивање једине тачке дневног реда седнице, председник Народне скупштине је, сагласно члану 102. Пословника, закључио Тринаесту седницу Другог редовног заседања Народне скупштине Републике Србије у 2021. години.

Седница је закључена у 13 часова и 5 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић